Ulkoministeri Erkki Tuomioja (sd) on huolissaan kaavailuista vähentää lukioiden historianopetusta.

Erkki Tuomiojan mielestä jokaisen tulisi tuntea historiaa. JOHN PALMEN

– Se joka ei tiedä, miten ja mistä olemme siihen tulleet, missä tänään olemme, ei voi myöskään nähdä tulevaisuuteen ja ottaa sitä haltuunsa. Tämä vahvistaa ajallemme ominaista näköalattomuutta, lyhytjänteisyyttä ja hetkessä elämistä, Tuomioja varoittaa blogissaan.

Hän myös uskoo, että historian tuntemattomuus voi tuoda tulevaisuudessa ongelmia kansainvälisiin suhteisiin ja luoda jännitteitä.

- Niillä jotka eivät historiaa tunne, on myös suurin alttius jäädä historiaa väärinkäyttävien populistien ja demagogien vangiksi. Tästä seuraa myös kansainvälisissä suhteissa monenlaista jännitettä ja vastakkainasettelua, Tuomioja kirjoittaa.

Tuomiojan mielestä esityksiä kaikille annetun historianopetuksen poistamisesta lukioista vapaan valinnaisuuden lisäämiseksi on syytä kavahtaa. Maailma suorastaan huutaa yhteisen menneisyyden ja kulttuuriperimän parempaa tuntemusta, eikä vain Suomessa.

Tuomioja olisi valmis historian sijaan poistamaan esimerkiksi uskonnonopetuksen.

– Jos jotain muutoksia tehdään, olisi päinvastoin perusteltua lisätä historian ja yhteiskuntaopin tuntimäärää, vaikkapa poistamalla uskonnonopetus, hän kirjoittaa.

Lähde: Tuomiojan blogi